Framkvæmdastjóri Bónuss segir matvöruverslunina ekki ætla að frysta verð eins og Krónan gerði á 240 vörutegundum í gær. Formaður Neytendasamtakanna hefði viljað að fyrirtæki frystu verð fyrr á árinu.
Krónan ákvað í gær að frysta verð á vörutegundum undir vörumerkjum Krónunnar og First Price, að minnsta kosti til áramóta. Ásta S. Fjeldsted, framkvæmdastjóri Krónunnar, sagði í fréttum í gær að með þessu væri Krónan að bregðast við ákalli almennings og stjórnvalda um að leggja baráttunni gegn verðbólgu lið.
Guðmundur Marteinsson, framkvæmdastjóri Bónus, hrósar Krónunni fyrir framtakið en segir Bónus eiga stóran þátt í því að halda niðri verði á matvöru þó svo að neytendur finni mögulega ekki fyrir því í innkaupaferðum sínum. Fyrirtækið hækki ekki verð að gamni sínu. Ástandið í hrávörumálum hafi verið mjög erfitt síðustu sex til átta mánuði.
Þetta er ágætis framtak hjá þeim en lyktar af smá markaðsplotti. Vægi þessara vara í heildarkörfunni er kannski ekki mikið en eigi að síður er þetta flott framtak hjá þeim. Við í Bónus erum að vinna í því alla daga að reyna að sporna við verðhækkunum eins og við getum.
Sigurður Reynaldsson, framkvæmdastjóri Hagkaupa, segir í skriflegu svari til fréttastofu að verið sé að skoða verðfrystingu heildstætt innan Haga, en félagið á meðal annars Bónus og Hagkaup. Staða Haga sé sú að félagið sé skilgreint sem markaðsráðandi og því sé ólöglegt að selja vörur undir kostnaðarverði. Samkeppniseftirlitið hafi heimild til að sekta félagið um hundruð milljóna verði það uppvíst að slíku. Staða félagsins sé því flóknari en hjá öðrum þegar kemur að frystingu vöruverðs.
Breki Karlsson, formaður Neytendasamtakanna, segir að hann myndi helst vilja að fyrirtæki lækkuðu verð til samræmis við það sem var fyrr á árinu.
Þetta er góð viðleitni hjá Krónunni en maður veltir fyrir sér hvort að þetta sé of seint. hvort að verðhækkanir hafi þegar komið fram í þessum tölum.
Matvara hafi þegar hækkað mjög mikið á árinu. Breskar verslanakeðjur hafi fryst verð í maí og danskar í júní.
Samkvæmt síðustu verðkönnun ASÍ hafði vörukarfan í matvöruverslunum hækkað um fimm til sautján prósent, mest í Heimkaupum en minnst í Krónunni.
Bónus hyggst ekki frysta verð eins og Krónan gerði í gær. Framkvæmdastjóri Hagkaupa segir Haga, sem á Hagkaup og Bónus, vera í þröngri stöðu þar sem félagið sé skilgreint markaðsráðandi. Formaður Neytendasamtakanna myndi helst vilja að fyrirtæki lækkuðu verð til samræmis við það sem var fyrr á árinu. 